## El director general de Cultura visita en el Dia Mundial del Teatre la Sala l’Horta, un dels recintes teatrals afectats per la riuada

*** Miquel Nadal recorda que la Conselleria ha abonat ja més de 4,7 milions d’euros en ajudes per a la recuperació i reactivació del sector cultural valencià afectat per les inundacions**

El director general de Cultura, Miquel Nadal, ha visitat este dijous, coincidint amb la celebració del Dia Mundial de Teatre, la Sala l’Horta, situada en la pedania Castellar-l’Oliveral de València, un dels recintes teatrals que van ser afectats per la riuada del passat 29 d’octubre.

En la trobada, en el qual Nadal ha compartit iniciatives sobre el futur del teatre amb els representants d’esta sala, s’han recorregut totes les instal·lacions de la companyia i s’ha visitat tant l’espai escènic i zona d’assaig com el lloc d’arxiu i emmagatzematge.

Amb la visita a este espai de referència en el teatre per a escolars i teatre infantil en la ciutat de València, el director general de Cultura ha volgut mostrar el suport de la Generalitat al sector cultural i en concret a totes les empreses i professionals de les arts escèniques, i el seu suport singular a una companyia essencial del nostre panorama teatral, i de compromís amb la cultura en este territori.

En este sentit, ha recordat que la Conselleria ha destinat un total de 6 milions d’euros en ajudes a les indústries culturals i el sector editorial afectats per la riuada dels quals ja s’han abonat més de 4,7 milions d’euros.

Entre les empreses beneficiàries es troba l’Horta Teatre, companyia amb més de 50 anys de presència en el panorama teatral valencià i que ha fet més de 40 produccions.

Fecha: 27/03/2025